b'\n_START_ARTICLE_\nChivos chanatas\n_START_SECTION_\nChivos chanato istorija (1512\xe2\x80\x931920)\n_START_PARAGRAPH_\n1512\xc2\xa0m. i\xc5\xa1kilo nauja uzbek\xc5\xb3 dinastija, kuri atskilo nuo valdan\xc4\x8dios \xc5\xa0ibanid\xc5\xb3 dinastijos ir suk\xc5\xabr\xc4\x97 nepriklausom\xc4\x85 chanat\xc4\x85. I\xc5\xa1 prad\xc5\xbei\xc5\xb3 valstyb\xc4\x97s sostine tapo Urgen\xc4\x8das (anks\xc4\x8diau vadintas Gurgand\xc5\xbeu). 1598\xc2\xa0m. Amudarjos up\xc4\x97 pakeit\xc4\x97 vag\xc4\x85 ir sostin\xc4\x97 buvo perkelta \xc4\xaf Chiv\xc4\x85. Per am\xc5\xbeius Amudarja kelis kartus yra pakeitusi savo t\xc4\x97kmes, o pakitus vagai, Urgen\xc4\x8das liko be vandens i\xc5\xa1tekli\xc5\xb3 ir Chivos miestui atiteko sostin\xc4\x97s vaidmuo._NEWLINE_1598\xc2\xa0m. Chorezmo valstyb\xc4\x97s sostine tapus Chivai, tai buvo ma\xc5\xbeas \xc4\xaftvirtintas miestelis. Nuo to laiko galima \xc4\xafvairiuose \xc5\xa1altiniuse rasti minint tiek Chorezm\xc4\x85, tiek Chiv\xc4\x85. Ilgainiui Chivos chanatas sustipr\xc4\x97jo, jo teritorija ir \xc4\xaftaka i\xc5\xa1augo. Sostin\xc4\x97 Chiva tapo vienu i\xc5\xa1 islami\xc5\xa1ko pasaulio centr\xc5\xb3 tiek religiniame, tiek prekybiniame lygmenyje._NEWLINE_1873\xc2\xa0m. Chivos chanatas tapo Rusijos imperijos vasaline valstybe. Chanas paskelb\xc4\x97 save \xe2\x80\x9enuolankiu Rusijos imperatoriaus tarnu\xe2\x80\x9c, o visos \xc5\xbeem\xc4\x97s de\xc5\xa1iniajame Amudarjos krante atiteko Rusijai._NEWLINE_1873\xc2\xa0m. Rusijos imperija u\xc5\xbegrob\xc4\x97 dideles Chivos chanato teritorijas. Da\xc5\xbenai viena i\xc5\xa1 prie\xc5\xbeas\xc4\x8di\xc5\xb3 \xc4\xafvardijama tai, kad turkm\xc4\x97n\xc5\xb3 pl\xc4\x97\xc5\xa1ikautojai puldin\xc4\x97jo Rusijos teritorijas ir ten grobdavo \xc5\xbemones, o v\xc4\x97liau juos parduodavo verg\xc5\xb3 turguose Chivoje ir Bucharoje._NEWLINE_1919\xc2\xa0m. prie\xc5\xa1 D\xc5\xbeunaid-chano valdym\xc4\x85 prad\xc4\x97jo bruzd\xc4\x97ti revoliucionieriai. Lapkri\xc4\x8dio m\xc4\x97nes\xc4\xaf prasid\xc4\x97jo sukilimas, o \xc4\xaf pagalb\xc4\x85 sukil\xc4\x97liams atvyko Raudonoji Armija. 1920 m. vasario prad\xc5\xbeioje D\xc5\xbeunaid-chano armija patyr\xc4\x97 pralaim\xc4\x97jim\xc4\x85 ir buvo sunaikinta. Vasario 2 d. Said Abdullah-chanas atsisak\xc4\x97 teisi\xc5\xb3 \xc4\xaf sost\xc4\x85._NEWLINE_1920\xc2\xa0m. baland\xc5\xbeio 20 d. buvo paskelbta Chorezmo Liaudies Soviet\xc5\xb3 Respublika, kuri \xc4\xaf\xc4\x97jo \xc4\xaf Rusijos Federacijos sud\xc4\x97t\xc4\xaf. Chanatas nustojo egzistav\xc4\x99s._NEWLINE_1922 m. ruden\xc4\xaf Chorezmo teritorija buvo padalinta\xc2\xa0\xe2\x80\x93 viena dalis atiteko Turkm\xc4\x97nijos soviet\xc5\xb3 respublikai, kita dalis Uzbekijos soviet\xc5\xb3 respublikai, o tre\xc4\x8dia dalis priskirta Karakalpakijos autonominei sri\xc4\x8diai.\n_START_SECTION_\nChivos chanato simbolika\n_START_PARAGRAPH_\nIstorin\xc4\x97je v\xc4\x97liavoje (iki 1917 m.) baltame v\xc4\x97liavos fone buvo vaizduojamas \xc5\xbeydras pusm\xc4\x97nulis.'